b'\n_START_ARTICLE_\nAndrew Nicholson (luistelija)\n_START_PARAGRAPH_\nAndrew Thomas Nicholson (s. 12. hein\xc3\xa4kuuta 1970 Auckland) on uusiseelantilainen entinen kaukalopikaluistelija ja pikaluistelija._NEWLINE_Nicholson osallistui olympialaisiin ensimm\xc3\xa4ist\xc3\xa4 kertaa Albertvilless\xc3\xa4 1992, jossa h\xc3\xa4n oli mukana maansa 5\xc2\xa0000 metrin kaukalopikaluistelujoukkueessa, joka sijoittui nelj\xc3\xa4nneksi. H\xc3\xa4n osallistui Lillehammerin kisoissa 1994 kolmeen lajiin ja sai parhaan sijoituksensa j\xc3\xa4lleen viestist\xc3\xa4, kun Uusi-Seelanti oli kahdeksas. Nicholson kilpaili Naganon olympiakisoissa 1998 pikaluistelussa 1\xc2\xa0000 ja 1\xc2\xa0500 metrin matkoilla._NEWLINE_Nicholson alkoi kilpailla py\xc3\xb6r\xc3\xa4ilyss\xc3\xa4 lopetettuaan luistelu-uransa vuonna 1998. H\xc3\xa4n osallistui muun muassa maantiepy\xc3\xb6r\xc3\xa4ilyn Uuden-Seelannin-mestaruuskilpailuihin 2001, mutta totesi, ett\xc3\xa4 kansalliselle huipulle kipuaminen olisi ollut hyvin haastavaa. Andrewin veli Chris kilpaili py\xc3\xb6r\xc3\xa4ilyss\xc3\xa4 ja luistelussa.'